Worcester F 80 Distinctiones

262 Veritas increata

Veritas increata Deus est. Veritas creata donum eius. Eius veritas prima in fine temporum incarnata est, secundum illud Psal. [84:12]: *Veritas de terra orta est*, id est, Christus de Maria. Hec inuocanda est in omni neccesitate et aduocanda *cum omni humilitate*, Eph. 4[:2]. Veritas est magna et fortior pre omnibus, veritas creata habenda est et seruanda in corde, in ore, in opere. In corde tanquam lux dirigens, Psal. [42:3]: *Emitte lucem tuam et veritatem tuam,* etc. Nam sicut pellis sine littera, cera sine impressione nichil certum indicat, nullam facit fidem. Sic nec intellectus sine veritate, Joan. 8[:32]: *Cognoscetis veritatem, et veritas liberabit vos* ab errore et ignorantia, Zach. 8[:19]: *Pacem et veritatem diligite*, scilicet, pacem temporis, pectoris, eternitatis, veritatem vite, iusticie et doctrine. Sed heu quia dicitur Ose. 4[:1-2]: *Non est veritas, non est misericordia*, *non est scientia Dei in terra*. Iccirco mundus est falsus quia non veritas, ferus qui non est misericordia, *fatuus quia non est scientia Dei in* eo. Sed quid sequitur ibidem *mendacium* adulterium *furtum inundauerunt*.

¶ Secundo, debet esse veritas in ore ad loquendum, Zach. 8[:16]: *Loquimini veritatem[[1]](#footnote-1) unusquisque* cum proximo suo. Nam omne quod potest errare indiget regula, sed homo facile labitur in lingua. Ideo eget ratione regulante, presertim in triplici actu. Primo, in predicando. Nam magister erroris erit qui non nouit esse discipulus

/fol. 316rb/

veritatis maxime vbi tractatur de mandatis, de sacramentis, de fidei articulis. Sed non sic periculosum est errare circa gerundiua an sint nomina uel verba. Secundo, in iudicando, Ysai. 42[:3]: *In veritate educet judicium*. Exod. 18[:21]: *Provide* tibi *viros, in quibus sit veritas*, etc. Sed heu quia Ysai. 59[:14] dicitur, *Veritas corruit in* plateis. Et quandoque interpositio terre causat eclipsim lune, sic dona impediunt veritatem iudicii, Prou. 28[:21]: *Pro buccella panis deserit veritatem*.[[2]](#footnote-2)

¶ Tercio, in orando Deum et confitendo peccata. Cum enim voces sint note earum passionum, que sunt in anima, vbi cor fertur ad vnum et vox ad aliud, non videtur esse veritas nec audicionis voluntas, Psal. [144:18]: *Prope est Dominus omnibus invocantibus eum*. Joan 4[:23]: *Venit hora, et nunc est, quando veri adoratores,* etc. In spiritu contra indeuotos et veritate contra hypocritas qui ad instar simie videntur dicere Pater noster. Sed nichil faciunt, sic eger qui non reuelat medico veritatem morbi sui non videtur curare de sanitate, Prou. 16[:6]: *Misericordia,* Dei indulgentis, *et veritate*, penitentis, *redimitur iniquitas*. Sed heu quia Psal. [11:2]; *Diminutæ sunt veritates a filiis hominum*.

¶ Tercio debet esse veritas in opere ad exequendum. Non enim sufficit verbo scire voluntatem Domini, Psal. [118:86]: *Omnia mandata tua veritas*, etc. Ibi pensanda sunt tria, scilicet, forma mandati, quando non solum sub pena corporis et rerum mandantur, sed etiam sub pena anime, Psal. [118:4]: *Tu mandasti[[3]](#footnote-3) mandata tua custodiri nimis*.

¶ Secundum, est intencio mandantis, quia ob amorem et commodum nostrum. Nam seruicia coacta non sunt grata, Eph. 4[:15]: *Veritatem autem facientes*, non coacte non ficte, *crescamus*,de bono in melius,[[4]](#footnote-4) etc.

¶ Tercium, est premiacio obedientis. Nam consideracio finis mouet artificem, Eccli. 27[:10]: *Volatilia,* id est, anime iustorum virtutibus pennate, *ad sibi similia conveniunt*, id est, ad angelorum agmina, *et veritas,* id est, mer-

/fol. 316va/

ces, *ad* illas *revertetur*. Ysai. 26[:2]: *Aperite portas, et ingrediatur gens justa, custodiens veritatem*.

¶ Item triplex legitur veritas, scilicet, vite, doctrine, et iustitie. Quarum prima illustrat claritatis fulgore. Secunda liberat aduersitatis timore. Tercia dicat felicitatis honore. Prima fuerat prediti legis doctores. Secunda veritate preditus fuit Tob. [1:2]: *In captivitate* positus, viam veritatis non deseruit. Hec liberat quia Joan. 8[:32]: *Et veritas liberabit vos*. Tercia veritate abundabunt illi de quibus Jethro dixit Moysi, Exod. 18[:21]: *Provide* tibi *viros*, etc., gnaros *in quibus sit veritas,* et iusticia hec coronat, Psal. [14:1, 3]: *Domine quis habitabit in tabernaculo tuo* et sequitur *qui loquitur veritatem in corde suo*.

1. veritatem ] *om*. F 80. [↑](#footnote-ref-1)
2. veritatem ] Lambeth, F 128 *corr*. Deum F 80. [↑](#footnote-ref-2)
3. mandasti ] *add*. mandasti F 80. [↑](#footnote-ref-3)
4. melius ] *add.* in melius F 80. [↑](#footnote-ref-4)